《过方广寺》
宋代·丘葵

故人昔日此留题，因入招提为觅诗。石鼓长存僧屡换，窟泉尚在马安之。

风檐落叶仍唐桧，苔壁生尘且宋碑。蝴蝶不知春已去，过墙犹顾旧花枝。

作者简介：泉州同安人，字吉甫。早年有志朱子之学，亲炙于吕大圭、洪天锡之门。杜门励学，不求人知。宋亡，居海屿中，因自号钓矶翁。元世祖闻其名，遣御史奉币征聘，不出，赋诗见志。年八十余卒。有《易解义》、《书解义》、《诗解义》、《春秋解义》、《周礼补亡》及诗集。